|  |
| --- |
| **Yokosuka B4Y** |
|  |
|  |
|  |
| Tipas | Denio bazavimo bombonešis-torpednešis |
| NATO kodas | Jean |
| Gamintojas | Yokosuka |
| Kūrėjas | Sanae Kawasaki |
| Gamybos metai | 1936-1938 |
| Pirmas skrydis | 1935 |
| Pradėtas naudoti | 1936 |
| Baigtas naudoti | 1943 |
| Pagrindiniai naudotojai |  Japonijos imperijos karinio jūrų laivyno aviacija |
| Pagaminta vnt. | 205 |

**„Yokosuka B4Y"** (karinio jūrų laivyno atakos bombonešis, Tipas 96) – XX a. ketivrtame dešimtmetyje Japonijos valstybinės įmonės „Jokosukos laivyno techninis arsenalas" sukurtas lėktuvnešio bazavimo bombonešis-torpednešis, Japonijos imperijos laivyno aviacijos naudotas nuo 1936 iki 1943 m. B4Y pakeitė Mitsubishi B2M2 ir buvo paskutinis biplanas bombonešis, eksploatuotas Japonijos imperatoriškojo karo laivyno. Sąjungininkų terminologijoje šis orlaivis vadintas kodiniu pavadinimu „Jean".

Priešistorė ir gamyba
---------------------

1932 m. Japonijos imperatoriškasis karinis jūrų laivynas paskelbė konkursą sukurti naują lėktuvnešių bazavimo šturmo lėktuvą. Konkurse dalyvavo įmonės „Aichi", „Mitsubishi" ir „Nakajima", pateikusios po vieną prototipą. Nė vieno šių orlaivių charakteristikos nebuvo pripažintos patenkinamomis, todėl laivynas 1934 m. paskelbė naują sąlygų rinkinį Nr. 9-*Shi* sukurti lėktuvą, kuri turėjo pakeisti 1933 m. pradėtą eksploatuoti vilčių nepateisinusį ir nepatikimumu pasižymėjusį bombonešį „Yokosuka B3Y" bei ankstesnius B1M, B2M, B3Y.

B4Y suprojektavo Jokosukoje įsikūrusio Pirmojo karinio jūrų laivyno aviacijos techninio arsenalo inžinierius Sanae Kawasaki. Orlaivis buvo kuriamas kaip laikinas variantas, nes laivynas reikalavo torpedinešio-bombonešio, savo skrydžio duomenimis artimo monoplanui naikintuvui „Mitsubishi A5M", kuriuo būtų galima pakeisti įvairių modelių pasenusius bombonešius. Tuo metu Japonijos pramonė dar nebuvo pasirengusi pasiūlyti modernaus bombonešio, todėl kariuomenės valdoma įmonė pasiūlė tarpinį variantą. Rezultatas – metalinės konstrukcijos, drobe ir metaline danga dengtas biplanas su fiksuota važiuokle. Kūrimui ir gamybai pagreitinti B4Y konstruktoriai panaudojo triviečio žvalgybinio „Kawanishi E7K" sparnus, o pati konstrukcija leido montuoti įvairius variklius. B4Y1 buvo pirmasis karinio jūrų laivyno atakos lėktuvas, kuriame buvo masiškai naudotas oru aušinamas variklis; sprendimas dėl to buvo priimtas nustačius, kad prototipas su „Nakajima Hikari 2" radialiniu varikliu parodė geresnius skrydžio duomenis nei konkurentai.

Trijų pilotų įgulos darbo vietos buvo dviejose kabinose: pilotas atviroje priekinėje kabinoje ir du įgulos nariai (šturmanas ir radijo operatorius / bombarduotojas) – uždaroje galinėje kabinoje.

Eksploatacija
-------------

Yokosuka B4Y
1937 m. gruodžio 12 d. 3 B4Y1 dalyvavo „Panay" incidente, kai Japonijos KOP atakavo Jangdzės upėje aukščiau Nankino išmetusį inkarą Jungtinių Valstijų karinio jūrų laivyno katerį „*Panay"*.

B4Y1 daugiausia buvo naudojami kaip lėktuvnešio bazavimo bombonešiai, rečiau – kaip antžeminiai bombonešiai. 1940 m. lėktuvnešiuose juos pakeitė „Nakajima B5N", nors keletas B4Y1 iki 1943 m. lėktuvnešiuose „*Hōshō*„ ir „*Unyō*" buvo naudojami kaip lavinimosi lėktuvai. Sudzukos bazėje dislokuoti B4Y buvo naudojami tiek mokymuisi, tiek patruliavimo misijose; paskutiniai jų dėl nusidėvėjimo buvo nurašyti 1944 m.

B4Y1 dalyvavo Antrojo Kinijos ir Japonijos karo mūšiuose, taip pat 1942 m. birželio mėn. įvykusiame Midvėjaus mūšyje, kuriame antrame ešelone kovojo lėktuvnešyje „*Hoshō"* dislokuoti aštuoni šio tipo lėktuvai. Iš vieno šių lėktuvų 1942 m. birželio 5 d. buvo padarytos degančio lėktuvnešio „*Hiryū*„ nuotraukos.

Variantai
---------

* Pirmasis prototipas
	+ su 559 kW (750 AG) galios vandeniu aušinamu W-12 tipo varikliu „Hiro Type 91", sukusiu dvimentį sraigtą.
* Antrasis ir trečiasis prototipai
	+ su 477 kW (640 AG) galios devynių cilindrų oru aušinamu žvaigždiniu varikliu „Nakajima Kotobuki 3", sukusiu dvimentį sraigtą.
* Ketvirtasis ir penktasis prototipas ir serijiniai orlaiviai
	+ su 636 kW (853 AG) galios devynių cilindrų oru aušinamu žvaigždiniu varikliu „Nakajima Hikari 2", sukusiu dvimentį sraigtą.

Gamyba
------

* Pirmasis karinio jūrų laivyno oro techninis arsenalas, Jokosuka : 5 prototipai (1935–1936 m.)
* „Nakajima": 37 serijiniai orlaiviai (1937–1938 m.)
* „Mitsubishi", Nagoja: 135 serijiniai lėktuvai (1937–1938 m.)
* 11-asis karinio jūrų laivyno oro arsenalas, Hiro: 28 serijiniai lėktuvai (1938 m.)
* Viso: 205 orlaiviai

Operatoriai
-----------

 Japonijos vėliava Japonija
* Karinio jūrų laivyno 96 tipo lėktuvnešio bazavimo šturmo bombonešis virš lėktuvnešio „Kaga" prie Kinijos krantų, 1937 ar 1938 m.Japonijos imperijos karinio jūrų laivyno aviacija
	+ Lėktuvnešiai:
		- *Akagi*
		- *Hōshō*
		- *Kaga*
		- *Ryūjō*
		- *Sōryū*
		- *Unyō*
	+ Sausumos aviacijos grupės:
		- 13 Kōkūtai
		- 15 Kōkūtai.

Techniniai duomenys(B4Y1)
-------------------------

### **Bendrieji duomenys**

* **Įgula:** 3 (pilotas, šturmanas, radistas-bombarduotojas)
* **Ilgis:** 10,15 m
* **Sparno mojis:** 15,00 m
* **Aukštis:** 4,36 m
* **Sparno plotas:** 50,00 m2
* **Svoris**
	+ **tuščio:** 2 000 kg
	+ **kilimo:** 3 600 kg
* **Jėgainė:** vienas 630 kW (840 AG) kilimo galios (522 kW (700 AG) 1200 m. aukštyje) 9 cilindrų oru aušinamas žvaigždinis stūmoklinis variklis „Nakajima Hikari 2".

* **Propeleris:** dvimentis, fiksuoto žingsnio

### **Skrydžio duomenys**

* **Greitis**
	+ **maksimalus:** 278 km/h (150 mazgai)
* **Skrydžio**
	+ **nuotolis:** 1 573 km (849 jūrmylės)
	+ **lubos:** 6 000 m
* **Sparno apkrova:** 72 kg/m2
* **Specifinė galia:** 0,1749 kW/kg

### **Ginkluotė**

* **Kulkosvaidis:** 1× judamas atgal šaudantis 7,7 mm kalibro 92 tipo (jap. 九二式七粍七機銃, *Kyūni-shiki nana-miri-nana kijū*)) kulkosvaidis
* **Bombos:** viena 800 kg torpeda, arba 500 kg bombų

Šaltiniai
---------

* (EN) Francillon (1979). Japanese aircraft of the Pacific War. London: Putnam. ISBN 0-370-30251-6. OCLC 6124909.
* (EN) English Translation of Kojinsha No. 6 Warships of the Imperial Japanese Navy.
* (RU) Yokosuka B4Y, *Уголок неба.*
* (EN) Parshall, Jonathan; Tully, Anthony (2005). Shattered sword: the untold story of the Battle of Midway. Washington, D.C: Potomac Books. ISBN 1-57488-923-0. OCLC 60373935.

Išnašos
-------

1. 1 2 3  Yokosuka B4Y, *Уголок неба.*
2. ↑  Francillon 1979, pp. 449–450
3. ↑  Parshall & Tully 2005, p. 453.
4. ↑  Parshall & Tully 2005, p. 356.